**NÁRODNÁ RADA SLOVENSKEJ REPUBLIKY**

IX. volebné obdobie

**81**

**Návrh vlády**

**na skrátené legislatívne konanie o vládnom návrhu zákona, ktorým sa mení   
zákon č. 409/2011 Z. z. o niektorých opatreniach na úseku environmentálnej záťaže a o zmene a doplnení niektorých zákonov v znení neskorších predpisov**

Vláda Slovenskej republiky predkladá návrh na skrátené legislatívne konanie o vládnom návrhu zákona, ktorým sa mení zákon č. 409/2011 Z. z. o niektorých opatreniach na úseku environmentálnej záťaže a o zmene a doplnení niektorých zákonov v znení neskorších predpisov.

Jestvujúca právna úprava (§ 9a a 9b) umožňuje neoprávnené vymáhanie finančných prostriedkov vynaložených na sanáciu nehnuteľností, na ktorých sa nachádza environmentálna záťaž a ktoré sa nachádzajú vo vlastníctve subjektov odlišných od štátu, resp. (alternatívne) zriadenie záložného práva na týchto nehnuteľnostiach po dobu 30 rokov. Existujúca právna úprava nerešpektuje právny stav daný výsledkom konania o určení povinnej osoby (§ 5 ods. 5 zákona), rovnako nerešpektuje postavenie dedičov a reštituentov.

Naliehavosť prijatia návrhu zákona vyplýva z aktuálnej situácie, ktorá umožňuje neoprávnené (duplicitné) vymáhanie finančných prostriedkov vynaložených na sanáciu nehnuteľností vo vlastníctve subjektov odlišných od štátu, čím Slovenskej republike vznikne povinnosť vrátenia finančných prostriedkov poskytnutých z fondov Európskej únie.

Podstatným dôvodom návrhu na skrátené legislatívne konanie o predmetnom návrhu zákona je riziko vzniku značných hospodárskych škôd kvôli možnej duplicite financovania predmetných sanácií, čím Slovenskej republike vznikne povinnosť vrátenia finančných prostriedkov poskytnutých z fondov Európskej únie.

Následkom jestvujúceho právneho stavu je aj oslabenie možnosti sanácie environmentálnych záťaží na záujmových nehnuteľnostiach, a to aj v dôsledku neochoty vlastníkov záujmových nehnuteľností umožniť sanáciu environmentálnych záťaží (ako aj súvisiaci geologický prieskum životného prostredia), čím môže byť ohrozené právo každého na priaznivé životné prostredie.

Cieľom návrhu zákona je vypustenie dotknutých ustanovení zákona (§ 9a a 9b) bez náhrady, čím sa odstránia negatívne následky vyplývajúce z ich aplikácie.

Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona, ktorým sa mení a dopĺňa zákon č. 409/2011 Z. z. o niektorých opatreniach na úseku environmentálnej záťaže a o zmene a doplnení niektorých zákonov v znení neskorších predpisov.

V Bratislave dňa 29. novembra 2023

Robert Fico v.r.

predseda vlády

Slovenskej republiky

Tomáš Taraba v.r.

podpredseda vlády

a minister životného prostredia

Slovenskej republiky